इसके बाद प्रायः फोन पर बातचीत का सिलसिला चलता रहा । अब तक श्रीमती देवी नागरानी का पहला ग़ज़ल संग्रह चराग़े-दिल तैयार हो चुका था । इस किताब का विमोचन मेरा अगला पड़ाव था। इस पुस्तक की समीक्षा मुझे लिखनी थी और इस अवसर पर मुझे पढ़कर सुनानी भी थी । अतः अब तक मैं इनकी ग़ज़लों को ख़ूब अच्छी तरह से खंगाल चुका हूँ। श्रीमती देवी नागरानी का ये दूसरा ग़ज़ल संग्रह दिल से दिल तक प्रकाशित हो रहा है । मुझे इस संग्रह को प्रकाशन से पूर्व पढ़ने का अवसर प्राप्त हुआ है । इस संग्रह की सभी ग़ज़लों में इनके अन्तर्मन में बहुत गहरे तक बैठी हुई पीड़ा स्वयं बोलती है । ये पीड़ा वियोग, सम्बन्धों, मित्रता, दुश्मनी, राजनीति, भ्रष्ट समाज, खुद्दारी, साहस और कुछ अन्य ऐसे सरोकारों को खोलती है जिनका सम्बन्ध दायित्व और जीवन के उस जीवटपन से है जिसने देवी की ग़ज़लों के कथ्य को एक निश्चित परिपक्वता प्रदान की है । आयु में बहन देवी से मैं लगभग एक दशक बड़ा हूँ अतः मेरा आशीर्वाद एवं अनेक बधाईयाँ। इस पुस्तक से मैंने कुछ शे ’ र चुने हैं । आशा है पाठकों को भी रुचिकर होंगे ।